|  |  |
| --- | --- |
|  | Dagfesting: 21. apríl 2016  Tygara ref.:  Máltal: 16/00719-4 |

# Vegleiðing til støðumetingarskjal til næmingar, sum verða undirvístir eftir einstaklingslæruætlan

Næmingar, ið dagliga verða undirvístir eftir einstaklingslæruætlan, kunnu fara til próvtøku í pørtum av lærugreinum, um fleiri tættir eru, í færri lærugreinum, í tillagaðum uppgávum o.ø.. Hesir næmingar fáa eitt støðumetingarskjal[[1]](#footnote-1), har førleikin verður nærri tilskilaður.

**Hvør kann fáa lutvísa ella fulla frítøku frá vanligu próvtøkunum og fáa støðumetingarskjal?**

Tað er skúlastjórin, sum, eftir tilmæli frá Førleikastovuni og/ella Sernám, ger av, um næmingur í serligum føri kann verða frítikin fyri at fara til próvtøku í einari ella fleiri lærugreinum ella í parti av lærugrein, sum hevur fleiri tættir. Hetta verður gjørt í samráð við flokslærara og lærarar hjá næminginum - og við næmingin og foreldur. Treyt fyri frítøku er, at støða verður tikin til, um næmingurin kundi farið til próvtøku eftir serligari fyriskipan og at støða samstundis verður tikin til, hvussu úrtøka næmingsins kann eftirmetast á annan hátt.

**Samskipað kunning og arbeiðsdagur um eftirmetingarhátt og eftirmetingartilfar**

Umboð frá Førleikastovu og flokslærari/faklærari hjá næmingi í skúla, ið hava næming, sum skal eftirmetast á annan hátt enn við próvtøku á vanligan hátt, herundir eisini eftir serligari fyriskipan, hava møguleika at fáa kunning og skipað og samskipað eftirmetingartilfar til næmingar. Dagurin verður hildin í Mentamálaráðnum mánadagin 9. mai 2016 kl. 13 – 16.

**Støðumetingarskjalið**

Frymil til støðumetingarskjalið liggur á [www.kervi.fo](http://www.kervi.fo) og skal verða nýtt til næmingar, sum ikki fáa vanliga fráfaringarprógv fólkaskúlans.

Við støðumetingarskjalinum eru fleiri møguleikar at orða førleikar ístaðin ella saman við talmeti.

Framsíðan í 9. floks støðumetingarskjalinum er ætlað upplýsingum, sum samsvara støðinum í galdandi námsætlanunum. Tv.s. at har tað er møguligt at geva eitt talmet, sum svarar til førleikakrøvini í námsætlanunum, verður talmetið skrivað á hesa síðu.

Í teimum førum, har tað ikki er møguligt at geva eitt talmet á framsíðuni, skulu viðmerkingar skrivast, sum koma at standa á baksíðuni á s**tøðumetingarskjalinum.** Hesar viðmerksingar skrivar avvarðandi lærari vegna sína lærugrein. Møguleiki er eisini fyri at skriva serstakt talmet saman við viðmerkingum á baksíðuni. Hetta er eisini galdandi fyri **vallærugreinir**.

Í teiginum **arbeiðslag** og **sosialir førleikar** hevur skúlin møguleika at lýsa serlig øki, næmingurin hevur arbeitt við, ella lýsa serligar førleikar (t.d. at næmingurin hevur luttikið í spæliliðnum, næmingaráðnum, hevur góðar telduførleikar, er nærlagdur og annað). Hesir teigar koma bert fram á støðumetingarskjalinum, um viðmerkingar verða skrivaðar. Tað sama er við teigunum **vallærugreinir**, **verkætlan** og **evnisarbeiði.** Tað eru bert flokslærarin og skrivarin, ið hava heimild at skriva viðmerkingar til teigarnar: **verkætlan**, **evnisarbeiði**, **arbeiðslag** og **sosialir** **førleikar.**

Dentur eigur at vera lagdur á at brúka orðingar úr námsætlanunum at lýsa fakligu førleikar næmingsins og at lýsa hesar so neyvt sum gjørligt. Mælt verður til at hyggja undir teimum ymisku námsætlanunum fyri at finna viðkomandi orðing, ið lýsir førleikarnar hjá næminginum ([www.namsaetlanir.net](http://www.namsaetlanir.net)). Mælt verður til at brúka fakligu orðingarnar, so at sleppast kann undan at brúka orðingar sum t.d. ’lesur sum ein næmingur á 4. floksstøði,’ men heldur lýsa neyvt, hvat næmingurin megnar.

# Mentamálaráðið

1. Sbrt. § 9 og 53, stk. 2 í kunngerð nr. 15 frá 28. februar 2013 um próvtøkur [↑](#footnote-ref-1)